આમ તો પલળતાં પલળતાં જ ગાડીમાંથી ઊતરવું પડ્યું. ક્યાંય કોઈ માણસ નહીં. ક્યાં છે મિત્રે મોકલેલ વ્યક્તિ ? એના ઘોડાનુંય ક્યાંય નામનિશાન નથી. હું સામાન લઈ ટિકિટબારી સામેના બાંકડા પર બેસી ગયો. શક્ય છે મિત્રે મોકલેલ માણસ આવા મુશળધાર વરસાદને કારણે ક્યાંક રોકાઈ ગયો હોય. શક્ય છે કે વરસાદ રોકાતાં જ એ ત્યાંથી નીકળી અહીં આવી જાય. એકધારો મુશળધાર વરસાદ પડવા લાગ્યો. બે કલાક વીતી ગયા. અગિયાર વાગી ગયા. પાસે જ એક પહાડી ઝરણું ઉન્મત્ત થઈ વહી રહ્યું છે. નદીમાંથી વીખરાતું જળ વહી રહ્યું છે. પહાડ પરથી પડતી જળધારાઓએ અનેક માર્ગોને ડુબાડી દીધા છે. અગિયાર વાગ્યા પછી વરસાદનું જોર નરમ પડતું ગયું. પરંતુ વરસાદ સાવ બંધ ન થયો અને મિત્રે મોકલેલ વ્યક્તિનો કોઈ અણસાર પણ ન દેખાયો. હું બાંકડા પર ચૂપચાપ બેસી રહ્યો. મદ્રાસી સ્ટેશનમાસ્તરે એક વાર મારી સામે તાકીને જોયું અને પછી પોતાના કવાર્ટર તરફ ચાલ્યો ગયો. આખું સ્ટેશન નિર્જન હતું.